Kommissionens afgørelse

af 14. maj 2001

om overdragelse til gennemførelseskontorer af forvaltningen af førtiltrædelsesforanstaltninger inden for landbrug og udvikling af landdistrikter i Republikken Bulgarien i førtiltrædelsesperioden

(meddelt under nummer K(2001) 1428)

(2001/380/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1266/1999 af 21. juni 1999 om samordning af støtten til ansøgerlandene som led i førtiltrædelsesstrategien og om ændring af forordning (EØF) nr. 3906/89(1), særlig artikel 12, stk. 2,

under henvisning til Kommissionens forordning (EF) nr. 2222/2000 af 7. juni 2000 om finansielle gennemførelsesbestemmelser til Rådets forordning (EF) nr. 1268/1999 om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden(2), særlig artikel 3, stk. 2, og

ud fra følgende betragtninger:

(1) I henhold til artikel 4, stk. 5, i Rådets forordning (EF) nr. 1268/1999 af 21. juni 1999 om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden(3) godkendte Kommissionen den 20. oktober 2000 et program for landbrug og udvikling af landdistrikter for Republikken Bulgarien ved afgørelse K(2000) 3058 endelig.

(2) Den bulgarske regering og Kommissionen, der handler på Det Europæiske Fællesskabs vegne, undertegnede den 18. december 2000 den flerårige finansieringsaftale om de tekniske, juridiske og administrative regler for gennemførelsen af Sapard-programmet.

(3) I henhold til forordning (EF) nr. 1266/1999 kan det krav om forhåndsgodkendelse, der er fastsat i samme forordnings artikel 12, stk. 1, fraviges på grundlag af en analyse i hvert enkelt tilfælde af den nationale og sektorspecifikke kapacitet til at varetage program- eller projektforvaltning, finanskontrolprocedurer og strukturer vedrørende offentlige finanser. Forordning (EF) nr. 2222/2000 indeholder nærmere regler for, hvordan analyserne skal gennemføres.

(4) De bulgarske myndigheder har udpeget State Fund Agriculture til at gennemføre foranstaltningerne "Investeringer i landbrugsbedrifter", "Forbedring af vilkårene for forarbejdning og afsætning af landbrugsprodukter og fiskerivarer" og "Udvikling og spredning af økonomiske aktiviteter med henblik på sikring af alternative indtægter", som defineret i det program for landbrug og udvikling af landdistrikterne, som Kommissionen godkendte for Republikken Bulgarien ved afgørelse K(2000)3058 endelig, og de bulgarske myndigheder har også udpeget Ministry of Finance, Directorate National Fund til at udføre de finansielle funktioner i forbindelse med gennemførelsen af Sapard-programmet.

(5) I henhold til forordning (EF) nr. 1266/1999 og forordning (EF) nr. 2222/2000 har Kommissionen analyseret den nationale og sektorspecifikke kapacitet til at varetage program- eller projektforvaltning, finanskontrolprocedurer og strukturer vedrørende offentlige finanser og fastslået, at Bulgariens gennemførelse af ovennævnte foranstaltninger er i overensstemmelse med artikel 4-6 i og bilaget til forordning (EF) nr. 2222/2000 og minimumskriterierne i bilaget til forordning (EF) nr. 1266/1999. State Fund Agriculture har opfyldt følgende nøglekriterier for at blive godkendt: skriftlige procedurer, adskillelse af opgaver, kontrol før projektgodkendelse og før betaling, forpligtelses- og betalingsprocedurer, regnskabsprocedurer, edb-sikkerhed og intern revision. Ministry of Finance, Directorate National Fund har opfyldt følgende nøglekriterier for at blive godkendt: revisionsspor, finansforvaltning, fondsmodtagelse, udbetalinger til State Fund Agriculture, edb-sikkerhed og intern revision.

(6) Derfor bør det krav om forhåndsgodkendelse, der er fastsat i artikel 12, stk. 1, i forordning (EF) nr. 1266/1999, fraviges, og det bør overlades til State Fund Agriculture og Ministry of Finance, Directorate National Fund i Bulgarien at forvalte støtten decentralt.

(7) Da Kommissionens undersøgelser er baseret på et driftsklart system, som imidlertid endnu ikke er taget i brug, bør forvaltningen af Sapard-programmet kun midlertidigt overdrages til State Fund Agriculture og Ministry of Finance, Directorate National Fund, således at forvaltningen af Sapard-programmet først overdrages fuldstændigt, når der er foretaget yderligere undersøgelser af, om systemet fungerer tilfredsstillende, og efter at eventuelle henstillinger fra Kommissionen med hensyn til overdragelsen af støtteforvaltningen til State Fund Agriculture og Ministry of Finance, Directorate National Fund er blevet gennemført -

TRUFFET FØLGENDE AFGØRELSE:

Artikel 1

Kravet om, at Kommissionen på forhånd skal godkende Republikken Bulgariens udvælgelse af projekter og indgåelse af kontrakter, fraviges.

Artikel 2

Forvaltningen af Sapard-programmet overdrages midlertidigt til State Fund Agriculture, Hristo Botev blvd. 55, 1040 Sofia, Bulgarien med henblik på gennemførelse af foranstaltningerne "Investeringer i landbrugsbedrifter", "Forbedring af vilkårene for forarbejdning og afsætning af landbrugsprodukter og fiskerivarer" og "Udvikling og spredning af økonomiske aktiviteter med henblik på sikring af alternative indtægter", som defineret i programmet for landbrug og udvikling af landdistrikterne, som Kommissionen godkendte ved afgørelse K(2000)3058 endelig, og til Ministry of Finance, Directorate National Fund, 102, Radkovski St., 1040 Sofia for de finansielle funktioner, det skal udføre i forbindelse med gennemførelsen af Sapard-programmet i Bulgarien. Efter anmodning fra myndighederne kan Kommissionen beslutte at overdrage forvaltningen af yderligere foranstaltninger i programmet for landbrug og udvikling af landdistrikterne, når det er fastslået, at de relevante betingelser er opfyldt.

Udfærdiget i Bruxelles, den 14. maj 2001.

På Kommissionens vegne

Franz Fischler

Medlem af Kommissionen

(1) EFT L 161 af 26.6.1999, s. 68.

(2) EFT L 253 af 7.10.2000, s. 5.

(3) EFT L 161 af 26.6.1999, s. 87.